29 जून को देवशयनी एकादशी से शुरू होगा चातुर्मास, 3 जुलाई को गुरु पूजा का महापर्व गुरु पूर्णिमा
हिन्दी पंचांग का चौथा महीना आषाढ़ चल रहा है। ये महीना 3 जुलाई तक रहेगा। इस महीने में देवशयनी एकादशी, चातुर्मास और गुरु पूर्णिमा सहित 7 बड़े पर्व आने वाले हैं। Chaturmas will start from Devshayani Ekadashi on 29th June, Guru Purnima on 3 July, yogini ekadashi on 14 June
हिन्दी पंचांग का चौथा महीना आषाढ़ चल रहा है। ये महीना 3 जुलाई तक रहेगा। इस महीने में देवशयनी एकादशी, चातुर्मास और गुरु पूर्णिमा सहित 7 बड़े पर्व आने वाले हैं। इस महीने में किए गए व्रत उपवास से अक्षय पुण्य मिलता है, अक्षय पुण्य यानी ऐसा पुण्य जो कभी खत्म नहीं होता है।
उज्जैन के ज्योतिषाचार्य पं. मनीष शर्मा के मुताबिक, आषाढ़ मास में विष्णु जी और सूर्यदेव की विशेष पूजा करनी चाहिए। रोज सुबह जल्दी उठें और स्नान के बाद तांबे के लोटे से सूर्य को जल चढ़ाएं। जल चढ़ाते समय ऊँ सूर्याय नम: मंत्र का जप करें। घर के मंदिर में विष्णु जी की पूजा जरूर करें। इस महीने में देवशयनी एकादशी से भगवान विष्णु शयन करते हैं। इस वजह से आषाढ़ में विष्णु पूजा जरूर करनी चाहिए।
जानिए आषाढ़ मास के खास व्रत-पर्व
बुधवार, 14 जून को योगिनी एकादशी का व्रत है। इस दिन भगवान विष्णु के लिए व्रत करें। ऊँ नमो भगवते वासुदेवाय मंत्र का जप करें। विष्णु जी के साथ ही महालक्ष्मी की पूजा भी जरूर करें। इसके बाद 15 जून को मिथुन संक्रांति है। ये सूर्य पूजा का पर्व है। इस दिन पवित्र नदियों में स्नान करने की परंपरा है।
रविवार, 18 जून को आषाढ़ मास की अमावस्या है, इसे हलहारिणी अमावस्या कहते हैं। इस दिन पितरों के लिए धूप-ध्यान करें। किसी पवित्र नदी में स्नान करें और दान-पुण्य करें। अगले दिन यानी 19 जून से आषाढ़ मास की गुप्त नवरात्रि शुरू हो जाएगी, जो कि 27 तारीख तक रहेगी। इन दिनों में तंत्र-मंत्र से जुड़े लोग देवी सती की दस महाविद्याओं की साधना करते हैं। सामान्य लोग देवी दुर्गा के नौ स्वरूपों की पूजा कर सकते हैं। 27 जून को भड़ली नवमी है। इस तिथि पर बिना मुहूर्त देखे मांगलिक कार्यक्रम किए जा सकते हैं। जैसे विवाह, गृह प्रवेश, मुंडन आदि।
गुरुवार 29 जून से चातुर्मास शुरू हो जाएगा। इस दिन देवशयनी एकादशी है। 29 जून से भगवान विष्णु का विश्राम शुरू हो जाएगा। आषाढ़ शुक्ल एकादशी पर विष्णु के लिए व्रत-उपवास करें। इस तिथि के बाद से भगवान शिव सृष्टि का संचालन करते हैं। 3 जुलाई को गुरु पूर्णिमा है। ये गुरु पूजा महापर्व है। 3 तारीख को आषाढ़ मास खत्म हो जाएगा।